Olih Nang Lecir
Suba telah dayané Mén Sing Tawah Kéwala Dadi Ngebon ngurusang tiuk (uli tiuk ngeet bawang kanti tiuk ngeet rujak) tekén truna-truna ané nyilih tiukné anggon ngerot tiing lakar ogoh-ogoh. Sakabesik tiukné ilang, kanti antré anaké meli rujak. Tusing kakeneh baan dagang rujak, tipat cantok, lan daluman masuun ento kadi bisa truna-truna ngerot tiing kéwala tusing ngelah tiuk. Minab seken saja pandéné sing ngelah tiuk, sing ngelah pembeli mungkin jani. Apabuin bahan baku tiuk suba ngancan telah lan ngamaelang.
“Kénkén kadén truna-truna jani, sumbangan ogoh-ogoh liu, jeg meli tiuk dogén sing ngidang.” Mén Sing Dadi Tawah Kéwala Dadi Ngebon makaengan.
Kéwala ping amongkén ja ia makaengan, jeg tusing ada ané ningehang munyinné. Tiukné suba melayang, sing ada kabar nang abedik. Apabuin pisagané ané dadi pandé perlengkapan prapénné enu opnama di pagadéan. Ba telah maoong amah ngetnget. Suba makelo masih sing ada pasuh. Apa minab makada?
“Ah, mungkin seken ba sing ada anaké lakar ngadep tiuk buin, da uyut Mbok. Icang gen ba yén ngulat tipat kanggoang gigi anggon cang ngesit biasané,” kéto abetné Luh Doyan Rujak Lalah.
Uli joh sawat nepukina ba ada I Wayan Pandé Besi Pandé Mas Maimbuh Pandé-pandéan teka. Maklum I Wayan ba makelo pensiun dadi pandé, prapénné ba maadep, ba dadi warnét. Simpang ia ka warung Mén Sing Dadi Tawah Kéwala Dadi Ngebon, ngedésem Luh Doyan Rujak Lalah nepukin I Wayan, soalné kelangkaan tiuk masih krana I Wayan sing berproduksi.
I Wayan géléng-géléng kepala, ba cara kuluk sing ngelah umah mara macelep di warungé ento. I Wayan go out, krana sing maan jatah meli tipat. Ba tipatné sing ngidang makeet tiukné ba magadé.
bjn_Latn ban_Latn ban_Latn ban_Latn ban_Latn ban_Latn ban_Latn